BILIK GERAKAN BANJIR LSS DIAKTIFKAN
KUCHING: Lembaga Sungai-Sungai Sarawak (LSS) mengaktifkan bilik gerakan banjirnya sebagai persediaan menghadapi kemungkinan banjir. Menteri Pengangkutan Sarawak Datuk Seri Lee Kim Shin berkata, bilik operasi akan menggerakkan aset dan bantuan sekiranya banjir berlaku. Beliau berkata, LSS juga telah menghantar pasukan ke kampung di sepanjang Sungai Sarawak Kiri dan Sungai Sarawak Kanan yang mana stesen telemetri terletak untuk mengingatkan mereka supaya berwaspada sekiranya siren amaran banjir berbunyi. “Sekiranya ada tanda air naik, kita ada siren di stesen telemetri bagi memberi amaran kepada penduduk di kawasan itu supaya berpindah ke kawasan lebih tinggi. “Dengan ramalan cuaca kurang baik oleh Jabatan Meteorologi untuk beberapa hari ini, mereka yang tinggal di kawasan rendah perlu berwaspada dan sentiasa mengikut nasihat yang dikeluarkan pihak berkuasa,” katanya ketika lawatan kerja ke Baraj Sungai Sarawak di sini, semalam. Turut hadir, Menteri Muda Pengangkutan I Datuk Dr. Jerip Susil dan Menteri Muda Pengangkutan II Datuk Henry Harry Jinep. Lee berkata, lawatannya ke baraj itu adalah untuk memastikan sistem kawalan dan stesen telemetrinya berfungsi dengan baik bagi menghadapi monsun timur laut. Oleh JEAKQLEYN YACHO 
See author's posts
